Marokko / Länsimainen ulkoasu miehillä (lävistykset, pitkät hiukset ja rastat) sekä uskonnottomuus/islamista luopuminen Marokossa

Morocco / Moroccan men with western clothing and style (piercings, long hair and dreadlocks) and nonreligion/apostasy in Morocco

**Kysymykset**

1. Miten Marokossa suhtaudutaan miehillä oleviin lävistyksiin, miesten pitkään tukkaan ja/tai rastoihin? Aiheutuuko näistä oikeudenloukkauksia tai ongelmia viranomaisten kanssa? Onko tässä alueellisia eroja?
2. Miten Marokon viranomaiset ja ympäröivä yhteisö (esimerkiksi perheenjäsenet, suku) suhtautuvat ateisteihin, agnostikkoihin ja/tai henkilöihin, jotka ovat luopuneet islamista tai eivät harjoita sitä? Onko tässä alueellisia eroja?
3. Onko ateisteihin ja/tai henkilöihin, jotka ovat luopuneet islamista tai eivät harjoita sitä kohdistuneita oikeudenloukkauksia raportoitu viime vuosina?
4. Onko ateistien ja/tai islamista luopuneiden henkilöiden mahdollista saada viranomaissuojelua Marokossa yksityishenkilön taholta tulevaa uhkaa vastaan?

***Questions***

*1.What is the general attitude towards men with piercings, long hair and/or dreadlocks in Morocco? Can the aforementioned features lead into attacks and abuses or cause problems when dealing with authorities? Are there regional differences?
2. How do Moroccan authorities and community members see atheists, agnostics or nonreligious persons, or people who have renounced Islam (i.e. apostates) or so-called non-practicing Muslims? Are there regional differences in societal attitudes?
3. Are there recent reports of infringements against atheists and/or persons who have renounced Islam (apostates) or do not practice it?
4. Is state protection available for atheists and/or persons who have renounced Islam (apostates) against threat posed by private individuals or communities in Morocco?*

## Miten Marokossa[[1]](#footnote-1) suhtaudutaan miehillä oleviin lävistyksiin, miesten pitkään tukkaan ja/tai rastoihin? Aiheutuuko näistä oikeudenloukkauksia tai ongelmia viranomaisten kanssa? Onko tässä alueellisia eroja?

Käytettävissä olevista lähteistä löytyi vain vähän luotettavaksi katsottavaa, eksplisiittistä tietoa marokkolaisiin miehiin kohdistuvista kulttuurisista ulkonäkönormistoista tai niiden alueellisesta esiintymisestä. Useissa lähteissä kerrotaan kuitenkin Marokon olevan edelleen arvomaailmaltaan konservatiivinen muslimimaa ja marokkolaisen kulttuurin edellyttävän molemmilta sukupuolilta ”vaatimatonta, asiallista ja säädyllistä” pukeutumista.[[2]](#footnote-2) Kristittyihin kohdistuvaa kaltoinkohtelua eri puolilla maailmaa tarkkaileva Open Doors -järjestö toteaa Marokkoa käsittelevällä tietosivullaan, että erityisesti Marokon maaseutualueilla väestö tunnetaan konservatiivisuudestaan, ja suurin osa kristittyihin kohdistuvista oikeudenloukkauksista tapahtuu maan koillis- ja isäosissa, Atlas-vuoriston alueella idässä sekä kaakkoisella autiomaa-alueella.[[3]](#footnote-3) Tämä voi kertoa myös muilla tavoin perinteisiä islamin arvoja kyseenalaistavan toiminnan saamasta negatiivisesta huomiosta edellä mainituilla alueilla.

Rough Guides -matkailusivustolla kerrotaan, että pukeutumisella on keskeinen rooli marokkolaisessa kulttuurissa ja käyttäytymisetiketissä. Monet, erityisesti maaseutualueilla elävät marokkolaiset odottavat sekä naisten että miesten peittävän tietyt ruumiinosansa.[[4]](#footnote-4) Morocco World News -uutissivustolla vuonna 2014 julkaistussa uutisessa todetaan, että 99% marokkolaisista on muslimeita, ja ensimmäinen pukeutumissääntö onkin kunnioittaa islamin korostamaa ”säädyllisyyttä” (*modesty*) myös pukeutumisessa, mikä tarkoittaa, että vaatteiden ja asusteiden ei tule herättää huomiota tai paljastaa kehoa huomattavasti. Molempien sukupuolten tulee mm. välttää hartiat, rintamuksen tai reidet paljastavia asuja.[[5]](#footnote-5)

Costasur.com-matkailusivustolla kerrotaan, että marokkolaiset miehet ovat erittäin tarkkoja ulkonäöstään ja säntillisestä, peittävästä pukeutumisesta. Kulttuuriset arvot rajoittavat sivuston mukaan jossain määrin miesten pukeutumista ja ulkonäköön liittyviä vapauksia. Esimerkiksi silkkiä pidetään materiaalina liian feminiinisenä miehelle; myös näyttävät kultakorut saattavat herättää paheksuntaa. Tatuointeja, lävistyksiä ja korvakoruja pidetään miehillä ”homoseksuaalisina”[[6]](#footnote-6), ja näitä ulkoisia tunnusmerkkejä näkee sivuston mukaan lähinnä nuorella ”punk-sukupolvella”, jonka edustajat pyrkivät rajoja rikkomalla kyseenalaistamaan myös kulttuurisia normeja ja haastamaan olemassa olevia valtarakenteita. Miehen hiusten tulee sivuston mukaan olla aina lyhyet ja siistit. Pitkiä hiuksia ja epäsiistejä tai vaihtoehtoisia hiustyylejä ja -malleja paheksutaan usein. Vaihtoehtoisia hiustyylejä kutsutaan nimityksellä ”M’Shekek” – (vapaasti käännettynä): ”*tuollaisella hiustyylillä et tule ikinä saamaan kunnon töitä*”. Parrasta sivusto toteaa, että parrat ovat menettäneet suosiotaan viime aikoina, erityisesti sen jälkeen, kun miesten naamakarvoitus on alkanut enenevässä määrin yhdistyä ääri-islamilaiseen, ts. islamistiseen toimintaan. Marokossa partaa saatetaankin pitää vahvana uskonnollisena mielenilmauksena, sillä parran pitäminen juontaa juurensa profeetta Muhammedin aikoihin ja tuon ajan uskonoppineiden suositukseen osoittaa islamin uskoaan täysparralla. Nykyään parta yhdistetään Marokossa usein uskonnolliseen fundamentalismiin eli uskonnolliseen ääritoimintaan tai -arvoihin, ja parran pitäminen saattaa johtaa vaikeuksiin poliisin kanssa ja tarkastuspisteillä. Täyspartoja näkee tätä nykyä lähinnä hartailla muslimeilla, sen sijaan pienemmät, tarkkarajaiset parrat ovat yleistyneet viime aikoina. Myöskään viikset eivät herätä vahvoja ennakkoluuloja tai epäilyksiä uskonnollisesta ääriajattelusta.[[7]](#footnote-7)

Ns. konservatiivisia, perinteisiä ulkonäkönormeja rikkovista ulkoisista tunnusmerkeistä kuten lävistyksistä, pitkästä tukasta ja muista ”normeista poikkeavista” ulkoisista seikoista keskustellaan erilaisilla keskustelupalstoilla, joiden tietoarvoa voidaan pitää anekdotaalisena ja mahdollisesti suuntaa antavana. Tripadvisor-matkailusivuston keskustelupalstalla keskustelun aloittaja kysyy paikallisten suhtautumisesta näkyviin tatuointeihin ja lävistyksiin. Kysyjälle vastanneen henkilön mukaan monilla marokkolaisilla miehillä ja naisilla on tatuointeja. Vastaajan mukaan tatuointeihin, pl. vanhempien naisten kasvojen alueen heimotatuoinnit, suhtauduttiin vielä joitakin vuosikymmeniä sitten kielteisesti, koska niiden alkuperän katsottiin viittaavan vankilaan. Sen sijaan huomattavasti harvemmalla marokkolaisella on lävistyksiä muualla kuin korvissa. Kirjoittajan mukaan lähes kaikilla naisilla on korvareiät ja joillain myös nenälävistys ja -koru. Sen sijaan miehillä korvakorut viittaavat kirjoittajan mukaan eurooppalaistuneeseen ylempään keskiluokkaan tai homoseksuaalisuuteen. Vartalo- tai kielilävistykset eivät ole kirjoittajan mukaan nousseet trendiksi marokkolaisten keskuudessa, ja monet ”tavalliset marokkolaiset” kammoksuvat niitä.[[8]](#footnote-8) Reddit-keskustelualustalla keskustelun aloittaja kysyy neuvoja rastahiuksiin, ja hänen aloitustaan kommentoiva kirjoittaja toteaa, että marokkolaiset ”eivät suhtaudu hyvin” rastoja pitäviin ihmisiin ja muistuttaa, että ”Marokko ei ole Eurooppa” ja ihmisillä on ”*vahvoja näkemyksiä tästä aiheesta* [rastoista] *täälläpäin*”.[[9]](#footnote-9) Toisessa Reddit-palstalla käydyssä keskustelussa keskustelun aloittaja kyselee marokkolaisten näkemyksiä tatuointeihin. Osa vastaajista toteaa, että tatuoinnit ovat pikkuhiljaa yleistymässä ja muuttumassa sosiaalisesti hyväksytymmiksi. Osa keskustelijoista kehottaa peittämään tatuoinnit vanhempien ihmisten seurassa ja konservatiivisella maaseudulla; nuorempi sukupolvi suhtautuu tatuointeihin rennommin. Erään vastaajan mukaan miesten korvakorut ovat edelleen ”ongelma”, mutta toisaalta monilla nuoremmilla miehillä on lävistetyt korvat. Useammat keskustelijat muistuttavat ”haram-poliiseista”[[10]](#footnote-10), joita on hyvä varoa.[[11]](#footnote-11)

Yabiladi-uutissivuston keskustelupalstalla syyskuussa 2018 käydyssä keskustelussa miespuolinen keskustelunaloittaja pyytää marokkolaisten näkemyksiä puolipitkiin hiuksiin miehillä. Erään vastaajan mukaan ehdoton maksimipituus miesten hiuksille on olkapäämittainen. Kirjoittajan mukaan oikein uskontoaan harjoittavalla muslimimiehellä on lupa pitää kolmen mittaisia ”pitkiä” hiuksia, jotka islamilaisen perimätiedon mukaan perustuvat profeetta Muhammedin hiusten pituuteen eri aikoina. Muhammedin hiukset ulottuivat ensimmäisessä pituudessaan korvien puoliväliin, toisessa korviin asti ja kolmannessa olkapäiden yläpuolelle. Muhammed ei kuitenkaan koskaan sitonut hiuksiaan poninhännälle tai leteille. Kirjoittajan mukaan marokkolaisen miehen hiukset eivät saa muistuttaa länsimaisten, ei-muslimimiesten pitkiä hiuksia, koska Koraani ja islamin pyhät kirjoitukset tuomitsevat ei-muslimien matkimisen. Miesten pitkät hiukset eivät myöskään saa olla pitkät samalla tavalla kuin naisilla, ja miehiä koskeva kielto muistuttaa naista on niin ikään kirjattu islamin pyhiin kirjoituksiin (esim. Sahih al-Bukharin hadith).[[12]](#footnote-12)

Vuonna 2014 julkaistussa, marokkolaisten muotipuhetta, identiteetin tuottamista ja sosiaalista muutosta käsittelevässä tutkimusartikkelissa kirjoittajan (Leah Michalove) haastattelemat nuoret marokkolaiset määrittelevät ”marokkolaisen pukeutumisen” uskonnollisten symbolien kautta: marokkolaista pukeutumista ovat esimerkiksi *hijab* (musliminaisten uskonnollisista syistä käyttämä päähuivi), *djellaba*-kaapu ja huntu. Tutkimusta varten haastateltujen nuorten marokkolaisten puheissa toistuvat kirjoittajan mukaan samat dikotomiat: marokkolainen vs. länsimainen, perinteinen vs. moderni ja uskonnollinen vs. nuorekas. Monet haastatellut toteavat, että marokkolaisessa yhteiskunnassa on vahva uskonnollinen arvopohja, joka määrittää ihmisten käyttäytymistä ja pukeutumista: yhteisöllä on tärkeä merkitys moraalin ja tapojen vartijana eivätkä ihmiset voi tehdä ”mitä tahansa”. Varsinkin naiset kertovat kuitenkin kohtaavansa ahdistelua, mikäli he eivät pukeudu yhteisön odotusten mukaisesti.[[13]](#footnote-13)

Käytettävissä olevista lähteistä ei löytynyt tarkkaa tietoa siitä, millaisia ongelmia ulkoisia pukeutumis- ja ulkonäkönormeja rikkovat henkilöt kohtaavat tai missä määrin viranomaiset ovat mukana oikeudenloukkauksissa. Käytettävissä olevien lähteiden mukaan islamistien ja sosiaalisten konservatiivien mukaan islamin arvojen ja muslimi-identiteetin säilyttäminen ja korostaminen on avainasemassa kansallisen identiteetin säilyttämisessä ja vaalimisessa erotuksena siirtomaa-ajan kulttuurisesta painolastista. Ääriuskonnollisten tahojen vastustajat puolestaan näkevät uskontoon vetoamisen esimerkiksi politiikan kentällä sosiaalisen kontrollin muotona, joka rajoittaa yksilöiden vapautta ja oikeuksia. Islamin normeja rikkovista teoista kuten julkista rauhaa rikkovista asiattomista teoista kuten liian paljastaviin vaatteisiin pukeutumisesta, avioliiton ulkopuolisista seksuaalisista suhteista, Ramadanin sääntöjen rikkomisesta tai homoseksuaalisen identiteetin esiin tuomisesta julkisesti voidaan rangaista vankeusrangaistuksella.[[14]](#footnote-14) Erinäisten marokkolaisia arvoja käsittelevissä lähteissä todetaan kuitenkin, että Marokon maaseutualueilla noudatetaan kaupunkeja perinteisempiä, konservatiivisia ja uskonnollisia kulttuurisia normeja ja käytäntöjä.[[15]](#footnote-15)

## Miten Marokon viranomaiset ja ympäröivä yhteisö (esimerkiksi perheenjäsenet, suku) suhtautuvat ateisteihin, agnostikkoihin ja/tai henkilöihin, jotka ovat luopuneet islamista tai eivät harjoita sitä? Onko tässä alueellisia eroja?

Marokossa on n. 37 miljoonaa asukasta[[16]](#footnote-16), joista valtaosa (n. 99 %) on sunnimuslimeita. Islam on Marokon virallinen valtionuskonto. Alle 0,1 % väestöstä on shiialaisia.[[17]](#footnote-17) Shiiajohtajien mukaan Marokossa on ”useita tuhansia shiiamuslimeita”, joista suurin osa asuu maan pohjoisosissa.[[18]](#footnote-18) Muita vähemmistöuskontoja ovat kristinusko, juutalaisuus ja baha’i.[[19]](#footnote-19) Juutalaiset ovat näistä vähemmistöistä parhaassa asemassa.[[20]](#footnote-20) Vuonna 2020 esitetyn arvion mukaan juutalaisten määrä on n. 3000-3500[[21]](#footnote-21), heistä n. 2500 asuu Casablancan alueella[[22]](#footnote-22). Arviot kristittyjen määrästä vaihtelevat 2000 ja 6000 välillä, mutta Moroccan Association of Human Rights -järjestön mukaan Marokon kansalaisista jopa 25 000 olisi kristittyjä.[[23]](#footnote-23) Yhdysvaltain ulkoasiainministeriön (USDOS) vuotta 2021 käsittelevän uskonnonvapausraportin mukaan erinäisistä printti- ja online-medioista kerättyjen tietojen mukaan kristittyjen määrä saattaisi olla n. 31 500. Kristittyjen määrän arvioimista hankaloittaa kuitenkin USDOSin mukaan tietojen hajanaisuus, virallisten tilastojen puute sekä se, että monet kristityt harjoittavat uskontoaan yksityisesti.[[24]](#footnote-24) Kristittyjen asemaa maailman eri valtioissa puolustavan Open Doors -järjestön esittämän arvion mukaan Marokossa olisi n. 31 400 kristittyä.[[25]](#footnote-25)

Kuten tämän vastauksen kohdassa 1 todetaan, Marokon maaseutualueiden väestöä pidetään arvomaailmaltaan konservatiivisena ja vahvasti islamin tapoja ja perinteitä kunnioittavana. Open Doors -järjestön mukaan suurin osa kristittyihin kohdistuvista oikeudenloukkauksista ja häirintätapauksista tapahtuu maan koillis-, itä- ja kaakkoisosien vuoristo- ja autiomaa-alueilla. Suurin osa kristityiksi kääntyneistä marokkolaisista asuu maan kaupungeissa ja urbaaneissa keskittymissä, joissa on helpompi välttyä perheen ja yhteisön painostukselta. Open Doorsin mukaan COVID-19 -pandemia on kuitenkin vaikeuttanut monien käännynnäisten elämää, sillä pandemian aikana julistetut sulkutilat ja ulkonaliikkumiskiellot ovat pakottaneet myös käännynnäiset jäämään koteihinsa mahdollisesti heitä kaltoinkohtelevien ihmisten armoille.[[26]](#footnote-26) Marokon viranomaiset ovat raporttien mukaan rajoittaneet huomattavasti kristittyjen kansalaisten uskonnonvapautta ja heidän oikeuttaan harjoittaa uskontoaan erilaisten uskonnollisten seremonioiden välityksellä. Kristittyjen yhteisöjen johtajat ovat myös raportoineet Marokon viranomaisten jatkaneen kristittyihin kohdistuneita valvontapuheluita ja kotikäyntejä. Viranomaiset ovat kertoneet näiden tarkastuskäyntien ja valvontatoimien johtuvan halusta suojella kristittyjä kansalaisia [ilmeisesti muun yhteisön taholta tulevaa uhkaa vastaan].[[27]](#footnote-27)

Käytettävissä olevien lähteiden mukaan ateismia ei ole tunnustettu tai määritelty virallisesti Marokon lainsäädännössä.[[28]](#footnote-28) Maailmanlaajuisen mielipiteen- ja uskonnonvapautta puolustavan Humanists International -kattojärjestön ”The Freedom of Thought Report” -raportin mukaan Marokon hallitus ja valtiolliset toimijat ja viranomaiset syrjivät, häiritsevät ja ahdistelevat avoimesti ateisteiksi ja/tai uskonnottomiksi tunnustautuvia kansalaisia ja yllyttävät muita kansalaisia näihin kohdistuvaan vihaan ja väkivaltaan. Marokon lainsäädäntö kieltää eksplisiittisesti rekisteröimästä humanistisiin, ateistisiin, maallisiin tai uskonnottomiin arvoihin tai ideologioihin perustuvia ihmisoikeus- ja kansalaisjärjestöjä, ja tällaiseen toimintaan keskittyvät ryhmittymät ja järjestöt joutuvat viranomaisten häirinnän ja sortotoimien kohteeksi. Marokossa on niin ikään kiellettyä identifioitua julkisesti ateistiksi tai uskonnottomaksi, eikä tällaisten henkilöiden maailmankatsomuksellista tai uskonnollista statusta tunnusteta.[[29]](#footnote-29)

Kanadan maahanmuuttoviranomaisten 24.4.2018 julkaiseman, islamista luopuneiden kohtelua Marokossa käsittelevän maatietokatsauksen mukaan Marokon lainsäädäntö ei kiellä uskonnosta luopumista. Marokon rikoslaki ei myöskään määrää kuolemanrangaistusta uskonnosta luopuneille tai käännynnäisille.[[30]](#footnote-30) Marokon islamilaisten uskonoppineiden neuvosto (*ulama,* engl. *The High Religious Committee*)otti helmikuussa 2017 kantaa islamista luopuneisiin ja käännynnäisiin kohdistuneeseen kuolemanrangaistuksen uhkaan toteamalla, että uskonnosta luopuminen ei ole niinkään uskonnollinen vaan poliittinen teko, ja sitä tulisi verrata vakavaan valtion- tai maanpetokseen.[[31]](#footnote-31) Marokon Italian suurlähettiläs Hassan Abouyoub kommentoi neuvoston lausuntoa helmikuussa 2017 italialaisen ANSAmedin haastattelussa ja totesi, että Ulama (tai: *ulema*)-neuvosto on neuvoa-antava, ei lakia säätävä tai toimeenpaneva toimielin, ja Marokon lainsäädännöstä vastaa maan parlamentti eikä uskonnosta luopumista ole koskaan kriminalisoitu Marokon lainsäädännössä.[[32]](#footnote-32) The High Religious Committee oli tehnyt vuonna 2012 (joidenkin lähteiden mukaan 2013[[33]](#footnote-33)) linjauksen, jonka mukaan uskonnostaan luopuva tai islamista pois kääntyvä muslimi tulee tuomita kuolemaan. The High Religious Committee on Marokossa ylin uskonnollinen auktoriteetti, jonka vastuulla on antaa *fatwa-*lausuntoja eli kirjallisia lainopillisia lausumia sen ratkaistavaksi tuoduista šariaa eli Jumalan lakia koskevista kysymyksistä.[[34]](#footnote-34) Toisaalta marokkolainen Yabiladi-uutissivusto uutisoi 9.2.2017, että ulama-neuvoston antamaa lausuntoa on tulkittu väärin sekä kansallisissa että kansainvälisissä medioissa eikä neuvosto olisikaan muuttanut näkemystään uskonnosta luopuneiden rankaisemisesta kuolemalla. Yabiladi-sivuston mukaan vuoden 2017 ulostulossa olisi kyseessä vain viiden ulama-neuvoston jäsenen näkemyksestä, ei virallisesta lausunnosta tai neuvoston virallisesta päätöksestä.[[35]](#footnote-35)

Vaikka Marokon lainsäädäntö kieltää eksplisiittisesti vain aktiivisen käännyttämisen (esim. lähetystyö, engl. *proselytizing*)*,* Open Doors -järjestön mukaan monet uskostaan avoimesti puhuvat marokkolaiset ja ulkomaalaiset saattavat joutua pidätetyiksi tai oikeussyytteiden kohteeksi uskontonsa perusteella. Marokon hallitus on kohdistanut viranomaistoimia kristittyihin aktivisteihin, ja myös islamististen iskujen uhka on olemassa. Kristityiksi kääntyneitä marokkolaisia saatetaan rangaista yhteisön toimesta esimerkiksi perintöoikeuksien tai lasten huoltajuuden menettämisellä.[[36]](#footnote-36) Marokon ihmisoikeusministeri Mustapha Ramid muistutti 14.4.2019 esitetyssä televisio-ohjelmassa, että Marokon rikoslaki ei kriminalisoi uskonnosta luopumista. Valtion omistamalla 2M-kanavalla esitetyssä keskusteluohjelmassa ministeri korosti lain keskittyvän niiden rankaisemiseen, jotka pyrkivät hyödyntämään heikossa tai haavoittuvassa asemassa olevien henkilöiden hädänalaista asemaa ja houkuttelemaan esimerkiksi köyhiä ja alaikäisiä luopumaan islamista ja kääntymään johonkin toiseen uskontoon. Ramidin mukaan ”uhri” eli uskonnostaan tällaisessa tapauksessa luopuva henkilö ei ole syyllinen. Ministeri totesi, että Koraanin 18 suuran 19 jakeen mukaan ihmiselle täytyy antaa mahdollisuus myös olla uskomatta. Näin ollen rikoslailla ei voida rangaista henkilöitä, jotka vakaumuksensa vuoksi luopuvat islamista ja alkavat harjoittaa vakaumuksensa mukaista uskontoa. Morocco World News -sivustolla 15.4.2019 julkaistussa uutisessa viitattiin niin ikään suurlähettiläs Hassan Abouyoubin ANSA-uutistoimistolle antamaan lausuntoon sekä Marokon ulama-neuvoston vuonna 2012 antamaan päätökseen (*fatwa*), jota on verrattu jopa islamististen terroristiryhmittymien esittämiin julkilausumiin, joissa uskonnottomia tai vääräuskoisia uhataan kuolemalla. Ulama-neuvosto puolusteli lausuntoaan sen aiheuttaman kohun jälkeen todeten, ettei julkilausumalla viitattu yksityishenkilöihin, jotka vaihtavat uskontoa vaan poliittisiin ”pettureihin”, jotka hylkäävät alkuperäisen viiteryhmänsä siirtyäkseen ”vihollisen riveihin”. Toisaalta ulaman yksittäiset jäsenet ovat kumonneet neuvoston linjauksen ja todenneet sen edustavan vain muutamien jäsenten näkemyksiä.[[37]](#footnote-37) Asiasta on käyty julkista keskustelua sittemmin eikä neuvoston todellinen näkemys ole täysin selvä.[[38]](#footnote-38)

Inside Arabia -julkaisualustalla 4.10.2020 julkaistun kirjoituksen mukaan ateismi on saanut viime vuosina enemmän näkyvyyttä ja jalansijaa myös Marokossa. Uudenlaiset mediat kuten sosiaalisen median foorumit ovat kirjoittajan (Englannin kirjallisuuden ja kulttuurintutkimuksen professori Youssef El Kaidi) mukaan mahdollistaneet valtauskonnon vastaisten ja liberaalien humanististen mielipiteiden esiin tuomisen. El Kaidin mukaan Marokko on edelleen konservatiivinen ja uskonnollisiin arvoihin nojaava yhteiskunta, jossa ateismi on edelleen tabu ja ”kiellettyä maaperää”. Marokon viralliset tiedotuskanavat pyrkivät kirjoittajan mukaan vaientamaan tällaiset vastaäänet, mutta silti ateistien määrä on kasvanut. Osa ateisteista salaa arvomaailmansa tiukasti vainon ja syrjinnän pelossa, mutta osa on tullut avoimesti esiin uskonnottomina tai ateisteina ja samalla asettanut itsensä jopa kuolemanvaaraan ja vähintään syrjinnän ja häirinnän kohteiksi. El Kaidin mukaan monet muslimioppineet ja -akateemikot ovat syyttäneet ilmiön yleistymisestä arabikevään jälkeistä ”arvojen rapautumista”, joka johti myös uskonnon arvon kyseenalaistamiseen. Joidenkin muslimijohtajien mukaan taustalla on perinteisten uskonnollisten johtajien ja heidän ylläpitämiensä diskurssien kyvyttömyys vastata globaalissa maailmassa elävien nuorten uskonnollisiin tarpeisiin. Marokkolaisten ateistien mukaan syy uskonnottomuuteen ja uskonnollisen arvomaailman hylkäämiseen on uskonnossa itsessään. El Kaidi viittaa sosiaalisissa medioissa tunnettuun ja vaikutusvaltaiseen marokkolaiseen ateistiin, joka esiintyy julkisuudessa salanimellä Hicham Nostic. Nostic on ollut suuren osan elämästään harras muslimi ja osallistui 1990-luvulla Bosnian sotaan jihadistitaistelijana. Nostic on käsitellyt uskonnosta luopumistaan elämäkerrassaan ”Mudakkirat Kafir Maghribi” (”Memoirs of a Moroccan Apostate”). Toinen tunnettu sosiaalisen median vaikuttaja ja julkinen ateisti Said Ben Jebli julistautui julkisesti uskonnottomaksi eli luopui uskonnostaan YouTube -videopalvelussa vuonna 2016 julkaisemassaan videossa. Ben Jeblin ulostulo tuli suurena yllätyksenä marokkolaisille, sillä hän oli ollut islamilaisen Al-Adl wa al-Ihsan -liikkeen (”Justice and Benevolence”[[39]](#footnote-39)) näkyviä johtohahmoja. Ben Jebli on kutsunut uskontoa ”ihmiskunnan suurimmaksi petokseksi”. Hicham Nosticin ja Ben Jeblin lisäksi Marokossa toimii myös muita julkiateisteja kuten Ibtissam Lachgar ja Qassim El-Ghazzali, jotka hyödyntävät erilaisia sosiaalisen median alustoja tuodakseen esiin uskonnonvastaista ideologiaansa ja maailmankuvaansa. El Kaidin mukaan ei kuitenkaan ole olemassa minkäänlaisia virallisia tilastoja tai edes arvioita Marokon ja muun arabimaailman uskonnottomista, ateisteista tai agnostikoista.[[40]](#footnote-40)

Marokon perustuslain mukaan Marokko on islamilainen valtio ja islam on valtionuskonto. Perustuslaki takaa mielipiteen-, ilmaisun- ja kokoontumisvapauden ja toteaa valtion turvaavan jokaisen kansalaisen oikeuden harjoittaa vapaasti uskontoaan. Toisaalta perustuslaki kieltää laatimasta ja säätämästä lakeja tai perustuslakiuudistuksia, jotka olisivat sen islamin asemaa turvaavien säännösten vastaisia. Perustuslain mukaan poliittiset puolueet eivät voi perustua uskonnolliseen arvomaailmaan tai siihen verrattavaan ideologiaan, asettua islamia vastaan tai halventaa sitä. Poliittinen puolue ei myöskään saa kyseenalaistaa islamin asemaa valtionuskontona. Muiden uskontojen kuin islamin ja juutalaisuuden asemaa ei ole tunnustettu perustus- tai muissa laeissa.[[41]](#footnote-41) Marokon rikoslaki (artikla 220) toteaa, että ”ketä tahansa, joka uhkaa pakottaa yhden tai useamman henkilön osallistumaan tiettyyn uskonnolliseen palvelukseen tai seremoniaan tai estää heitä tekemästä niin, rangaistaan vankeusrangaistuksella, jonka pituus on vähimmillään 6 kuukautta ja enimmillään 3 vuotta vankeutta sekä sakkorangaistuksella, jonka suuruus vaihtelee 200 ja 500 dirhamin (n. 21 ja 51 US dollarin) välillä. Sama rangaistus määrätään henkilölle, joka yrittää horjuttaa muslimin uskoa tai houkutella hänet kääntymään toiseen uskontoon”.[[42]](#footnote-42)

Ateismia Marokossa ja muun arabimaailman kontekstissa käsittelevässä humanistisen alan kandidaatintutkielmassa (9/2020) kirjoittaja Mohammed Chaouch viittaa Marokossa vuosina 2018−2019 suoritettuun mielipidetutkimukseen, jonka mukaan ateistien ja muiden uskonnottomien osuus Marokon väestöstä olisi tuolloin ollut n. 10 %; vuonna 2013 vastaavan tutkimuksen mukaan ateistien ja uskonnottomien osuus oli ollut n. 2,5 % väestöstä.[[43]](#footnote-43)

Jumalanpilkka (engl. *blasphemy*) kuuluu Marokossa niihin rikoksiin, joita ei ole eksplisiittisesti eli tähän nimenomaiseen rikosnimikkeeseen viitaten kriminalisoitu rikoslaissa, mutta siihen liittyviä syytteitä nostetaan perustus- ja rikoslain eri pykäliin vedoten.[[44]](#footnote-44) Marokon rikoslakia on täydennetty vuonna 2018, jolloin lisättiin rikoslakiin artikla 267-5, jonka on katsottu toimivan toisinajattelijoiden vaientamisen välineenä ja kaventavan sanan- ja ilmaisunvapautta.[[45]](#footnote-45) Kyseisen alakohdan (267-5) mukaan henkilö, joka vähättelee islamia, monarkiaa tai yllyttää kyseenalaistamaan kuningaskunnan alueellisen integriteetin, tuomitaan 6 kuukauden tai maksimissaan kahden vuoden vankeus- sekä 20 000–200 000 dirhamin (n. 2026–20 266 US dollarin) sakkorangaistukseen tai jompaankumpaan näistä. Tuomiota voidaan koventaa kahdesta viiteen vuoteen kestäväksi vankeusrangaistukseksi ja/tai 50 000–500 000 dirhamin (n. 5066–50 666 US dollarin) suuruiseksi sakkorangaistukseksi siinä tapauksessa, että ensimmäisessä kappaleessa määritellyt lainvastaiset teot suoritetaan puheen, huudon tai uhkauksen välityksellä joko julkisella paikalla tai julkisessa kokoontumisessa tai semioottisella viestinnällä kuten julisteella, online- tai paperimainonnalla tai audiovisuaalisessa muodossa.[[46]](#footnote-46)

Kuten aiemmin tässä vastauksessa todetaan, uskonnon, uskonnollisten johtajien ja viranomaisten kritisoiminen on rikos, josta voidaan asettaa syytteeseen ja tuomita rangaistukseen. Näitä oikeusprosesseja tapahtuu ”End Blasphemy Laws” -sivuston[[47]](#footnote-47) mukaan ”säännöllisesti”. Rikoslain 220 artiklaa (ks. aiemmin tässä vastauksessa) käytetään kaikkia uskonnollisia vähemmistöjä vastaan: usein viranomaiset vetoavat kyseiseen artiklaan keskeyttäessään muiden kuin sunnimuslimeiden (erityisesti kristittyjen) uskonnollisia kokoontumisia tai seremonioita sekä uskosta luopuneita, uskonnottomia ja käännynnäisiä vastaan. Monet ulkomaalaiset lähetystyöntekijät on julistettu uhaksi ja karkotettu maasta. Vuonna 2002 voimaan tullut laki rajoittaa medianvapautta ja kieltää islamia, monarkiaa tai valtion alueellista integriteettiä kritisoivien mielipiteiden ja sisältöjen esittämisen ja julkaisemisen. Tällaisten mielipiteiden tai sisältöjen julkinen ilmaiseminen tai julkaiseminen voi johtaa vankeusrangaistukseen. Kyseisen lain 179 artiklan mukaan kaikki julkaisut, joissa kritisoidaan monarkiaa, islamia tai ”pyhiä instituutioita”, on kielletty. 179 artiklaa käytetään yleensä poliittisena täsmäaseena toimittajia, ihmisoikeusaktivisteja ja taitelijoita vastaan näiden kritisoidessa hallitusta ja siihen sidoksissa olevia instituutioita.[[48]](#footnote-48)

Marokon perustuslain 7 artiklan mukaan poliittiset puolueet eivät saa kyseenalaistaa tai kritisoida islamia tai monarkiaa. Kansanedustajilla on lähtökohtaisesti oikeus harjoittaa rauhassa poliittista toimintaansa, mutta 64 artiklan mukaan heidän toimintaansa voidaan tutkia ja heidät voidaan pidättää, vangita tai asettaa syytteeseen, mikäli he ilmaisevat poliittisessa toiminnassaan mielipiteitä tai näkemyksiä, jotka kyseenalaistavat valtiomuodon [monarkia] tai islaminuskon tai rikkovat kuninkaan arvon kunnioittamisen vaatimusta. Tämä perustuslain kohta estää End Blasphemy Laws -sivuston mukaan tehokkaasti kaikki pyrkimykset esittää sekulaarisia tai perustuslaillisia muutoksia. Myös perustuslain 175 artikla toteaa eksplisiittisesti, että mikään perustuslakimuutos tai -uudistus ei voi asettaa kyseenalaiseksi islamin tai monarkian asemaa.[[49]](#footnote-49)

## Onko ateisteihin ja/tai henkilöihin, jotka ovat luopuneet islamista tai eivät harjoita sitä kohdistuneita oikeudenloukkauksia raportoitu viime vuosina?

Katso myös tämän vasauksen kohdat 2 ja 4.

Käytettävissä olevista lähteistä löytyy mainintoja islamista luopuneisiin sekä jumalanpilkasta (tai: rienauksesta) syytettyihin henkilöihin kohdistuneista oikeudenloukkauksista. Marokon rikoslain 222 artikla määrää ramadanin sääntöjen (lue: paaston) rikkomisesta kuukaudesta kuuteen kuukauteen mittaisen vankeus- ja sakkorangaistuksen. Joka vuosi lukuisia marokkolaisia pidätetään ja tuomitaan syömisestä, tupakoinnista tai alkoholin nauttimisesta ramadanin aikaan. Ramadania koskevien säännösten koetaan uhkaavan erityisesti maan uskonnottomaksi tunnustautuvaa väestönosaa, joka on kampanjoinut paastolakeja sekä uskonnosta luopuneiden kuolemantuomioista linjaavaa fatwaa vastaan jo vuodesta 2009. Uskonnottomat marokkolaiset joutuvat kuitenkin Humanists International -sivuston mukaan syrjinnän, leimaamisen, viranomaistutkintojen sekä perheenjäsenten taholta tulevan väkivallan ja sen uhan uhreiksi. Heitä syrjitään myös koulutuksessa, yhteiskunnallisessa ja työelämässä. Lisäksi Humanists International toteaa, että uskonnottomat ja ateistit jäävät usein lainopillisen neuvonnan ja tuen ulkopuolelle, sillä paikalliset ihmisoikeusjärjestöt kieltäytyvät usein auttamasta heitä oikeusapupyynnöissä.[[50]](#footnote-50)

Humanists International -sivustolla mainitaan joitakin huomiota saaneita tapauksia, joissa uskonnottomiin tai ateisteiksi tunnustautuviin marokkolaisiin on kohdistunut oikeudenloukkauksia tai rikosoikeudellisia rangaistuksia. 14.7.2020 ensimmäisen asteen valitustuomioistuin jätti voimaan Mohammad Awatif Kachchachille langetetun kuuden kuukauden vankeustuomion Facebook-sivustolla julkaistusta pilapiirroksesta, jonka katsottiin halventavan islamia rikoslain 267(5) artiklan perusteella. Toukokuussa 2020 Marokon viranomaiset pidättivät Rafik Boubker -nimisen näyttelijän tämän julkaistua sosiaalisen median alustalla jumalanpilkaksi katsotun videon. Boubker vapautettiin takuita vastaan odottamaan oikeudenkäyntiä[[51]](#footnote-51), jonka ajankohta oli vuoden 2020 lopussa edelleen määrittämättä[[52]](#footnote-52). Toukokuussa 2013 tunnettu ateisti ja islamista luopuneiden muslimien järjestön (engl. *the Council of Ex-Muslims of Morocco*) perustaja Imad Iddine Habib sai lukuisia tappouhkauksia luovuttuaan uskonnostaan. Myös viranomaiset ahdistelivat Habibia, joka asuu nykyään ulkomailla. Kacem El Ghazzali -niminen tunnettu ateisti joutui pakenemaan maasta ja hakemaan turvapaikkaa Sveitsistä jouduttuaan lukuisten tappouhkausten, väkivaltaisten hyökkäysten ja perheyhteisönsä ulkopuolelle sulkemisen uhriksi vakaumuksensa vuoksi. El Ghazzali aloitti sekulaarisuutta tunnustavan anonyymin blogin pitämisen vuonna 2010, mutta kriittiset toimijat selvittivät hänen henkilöllisyytensä ja alkoivat syyttää häntä uskonnon kieltämisestä ja jumalanpilkasta. El Ghazzali esiintyi myös France 24 -uutistoimiston arabiankielisessä TV-haastattelussa, jonka jälkeen häneen kohdistuva negatiivinen huomio ja suoranaiset väkivallanteot lisääntyivät. Sveitsiin pakonsa jälkeen El Ghazzali on toiminut YK:n ihmisoikeusneuvoston kutsuttuna asiantuntijana. Vuonna 2009 M.A.L.I. (engl. *Alternative Movement for Individual Liberties*”) -järjestö järjesti piknik -tapaamisen, jonka tarkoituksena oli protestoida ramadania koskevia rikoslain määräyksiä vastaan. Kansalliset viranomaiset julistivat piknik-tapahtuman kansalliseksi hätätilanteeksi. Kansallinen ulama-neuvosto kutsui tapahtumaa jumalanpilkaksi, ja kuninkaan poliittinen neuvonantaja kehotti kaikkia toimivaltaisia tahoja julistamaan tapahtuma laittomaksi ja ryhtymään oikeustoimiin tapahtuman järjestäjien rankaisemiseksi. Neuvonantaja julisti tapahtuman rikkovan kansallista yhtenäisyyttä. Piknik-tapahtumaan osallistuneita aktivisteja pidätettiin ja pidettiin vangittuna useiden päivien ajan, mutta lopulta heitä ei viety oikeuden eteen eikä heille langetettu sakko- tai vankeusrangaistuksia. Poliisin mukaan osallistujia piti suojella suuren yleisön vihareaktioilta.[[53]](#footnote-53) Marokossa on raportoitu myös muita yksityishenkilöihin muiden siviilien taholta kohdistuneita väkivallantekoja tilanteissa, joissa yhteisö on katsonut henkilön tai henkilöiden loukanneen moraalisia tai kulttuurisia koodeja. Esimerkiksi kesäkuussa 2015 raportoitiin kahden naisen joutuneen paikallisella torilla torikauppiaiden suorittaman pahoinpitelyn kohteeksi pukeuduttuaan ”säädyttömästi”. Kauppiaat olivat pitäneet naisten pukeutumista ”moraalittomana”; välikohtauksen jälkeen naiset pidätettiin ja heidät asetettiin syytteeseen ”seksuaalisesti säädyttömästä käytöksestä” (engl. *gross indecency*). Niin ikään kesäkuussa 2015 poliisin väliintulo pelasti transsukupuolisen naisen väkijoukon lynkkaukselta Fezissä. Molemmissa tapauksissa myös hyökkääjät joutuivat lain eteen, ja myös pääministeri ilmoitti julkisesti, etteivät viranomaiset hyväksy missään tilanteissa ns. kansalaisten oman käden oikeutta.[[54]](#footnote-54)

Marokossa poliittista kokoontumisvapautta rajoitetaan tiukasti, ja viranomaisten on raportoitu käyttäneen mielivaltaista väkivaltaa ja ylimitoitettuja voimakeinoja mielenosoittajia vastaan. Vaikka Marokossa on aktiivinen järjestökenttä, ihmisoikeus- ja kansalaisaktivistit joutuvat viranomaisten suorittamien oikeudenloukkausten kuten oikeustoimilla uhkailemisen, matkustusrajoitusten, toimintaan kohdistuvan valvonnan sekä muiden niiden toimintaa häiritsevän tarkkailun kohteeksi. Viranomaiset kieltäytyvät rutiininomaisesti rekisteröimästä järjestörekisteriin sellaisia ihmisoikeus- ja kansalaisjärjestöjä, joiden toiminta on yhteydessä marokkolaiseen Justice and Charity Organization (JCO) -islamistijärjestöön[[55]](#footnote-55) tai syrjittyjen vähemmistöjen oikeuksien ajamiseen. Paikallisten ihmisoikeusjärjestöjen lisäksi myös kansainvälisten ihmisoikeustoimijoiden toimintaa rajoitetaan: Marokon viranomaiset ovat kieltäneet Amnesty Internationalin tutkimustoiminnan Marokossa vuoden 2015 jälkeen.[[56]](#footnote-56)

Marokon viranomaiset valvovat kansalaisten internetin käyttöä ja henkilökohtaista viestinvaihtoa, ja toimittajien, blogikirjoittajien ja kansalaisaktivistien pidätykset sananvapauden harjoittamisesta ovat yleisiä. Pidätyksillä pyritään rajoittamaan julkista keskustelua. Hallitus käyttää erilaisia vakoiluohjelmia ja -teknologioita kansalaisten seurantaan. Marokon tuomioistuinjärjestelmä toimii kuninkaan valvonnassa, ja käytännössä oikeusjärjestelmää käytetään säännönmukaisesti poliittisten toisinajattelijoiden ja oppositiotoimijoiden rankaisemiseen. Paikallistason tuomioistuimia pidetään korruptoituneina, ja niiden katsotaan palvelevan ennen kaikkea valtaapitävien intressejä.[[57]](#footnote-57)

Marokon poliisi rikkoo säännöllisesti pidätettyjen oikeuksia, eikä lakisääteinen suojelu mielivaltaista pidätystä ja vangitsemista vastaan toteudu. Monet oikeustuomiot perustuvat pakotettuihin tunnustuksiin. Tutkintavankeusajat pitkittyvät usein vuoden maksimipituuden yli, eikä lainsäädännössä ole säännöksiä, jotka turvaisivat tutkintavankeudessa olevien oikeutta kyseenalaistaa pidätystään tuomioistuimessa. Erityisesti terrorismista epäiltyjä syytettyjä pidetään salaisissa pidätyskeskuksissa ilman virallista syytteidenlukua. Poliisia on syytetty pidätettyjen kidutuksesta ja ylimitoitetusta voimankäytöstä, ja vankilat ovat usein ylikansoitettuja.[[58]](#footnote-58)

## Onko ateistien ja/tai islamista luopuneiden henkilöiden mahdollista saada viranomaissuojelua Marokossa yksityishenkilön taholta tulevaa uhkaa vastaan?

Käytettävissä olevista lähteistä ei löytynyt juurikaan tietoa viranomaissuojelun saatavuudesta nimenomaan uskonnosta luopuneisiin henkilöihin yksityiselämän piirissä kohdistuvissa väkivalta- tai uhkatapauksissa, joten tässä vastauksen kohdassa on käsitelty lainvalvonta- ja oikeusviranomaisten toimintakykyä ja toiminnan luonnetta yleisellä tasolla. Viranomaisten toimivaltuuksia ja toimintaa naisiin kohdistuvissa oikeudenloukkauksissa on tarkasteltu myös Maahanmuuttoviraston maatietopalvelun raportissa: ”Naisen asema Marokossa” (päivätty 25.4.2022)[[59]](#footnote-59). Marokon viranomaisten toiminnasta ks. myös tämän vastauksen kohdat 2 ja 3.

Marokon vuoden 2011 perustuslakiuudistukset toivat Marokon hallintomuotoon vallan kolmijaon periaatteen ja vahvistivat hallituksen puheenjohtajan (ts. pääministerin) valta-asemaa. Lisäksi perustuslakimuutoksilla pyrittiin vähentämään kuninkaan roolia hallituksessa, joskin muutoksia on pidetty lähinnä symbolisina. Pääministeri on ministerikabinetin (*cabinet*) johtaja, mutta kuningas johtaa ministerineuvostoa (*Council of Ministers*), jossa varsinaiset poliittiset päätökset tehdään. Kuningas on niin säilyttänyt poliittiset etuoikeutensa ja toimeenpanovaltansa kuten päätösvallan *dahir-*päätösten eli kuninkaan asetusten avulla. Kuningas on käyttänyt valtaansa asettamalla hallituksen johtotehtäviin kuten turvallisuus- ja ulkopoliittisesti sekä uskonnollisesti merkittäviin avainrooleihin uskottuja kannattajiaan. Kuninkaalla on myös armahdusoikeus, ja hän käyttää tätä oikeuttaan usein uskonnollisina ja kansallisina juhlapäivinä armahtamalla maan eri tuomioistuimissa tuomittuja henkilöitä. Esimerkiksi 30.6.2020 kuningas armahti useita Hirak-liikeen[[60]](#footnote-60) aktivisteja, mitä voidaan Bertelsmann Stiftungin mukaan pitää myös loukkauksena vallan kolmijaon periaatetta vastaan ja erityisesti tuomiovallan roolin vähättelynä. Viimeisin perustuslakiuudistus takaa tuomiovallan itsenäisyyden, mutta käytännössä tuomioistuinlaitos on toimeenpanovallan ja monarkin vaikutuksen alaisena. Oikeusministeriö joutuu jättämään esityksensä kuninkaan arvioitavaksi, ja monarkki tekee lopulliset päätökset. Kuningas myös johtaa ylintä tuomarineuvostoa (*Supreme Council of Judiciary*), mikä osoittaa tuomiovallan toimivan kuninkaan alaisuudessa. Kuningas nimittää suoraan viisi korkeimman tuomarineuvoston (*High Judicial Council*) riippumatonta jäsentä ja käyttää näin valtaansa maan oikeuslaitokseen. Käytännössä oikeusjärjestelmä toimiikin kuninkaan intressien välikappaleena, ja sitä käytetään säännöllisesti poliittisten vastustajien ja oppositiotoimijoiden, ihmisoikeusaktivistien ja valtaapitäviä kritisoivien toimijoiden ja toisinajattelijoiden rankaisemiseen.[[61]](#footnote-61)

Marokon valtiollinen turvallisuuskoneisto koostuu useista osittain päällekkäisellä toimivaltuuksilla toimivista viranomaisista ja puolisotilaallisista joukoista. Marokon kansallinen poliisi, joka toimii Marokon sisäministeriön alaisuudessa, vastaa maan sisäisestä järjestyksenpidosta ja lainvalvonnasta kaupunkialueilla. Sisäministeriön alaisuudessa toimii myös puolisotilaallinen *The Moroccan Auxiliary Forces* -joukko-osasto, joka tukee tarvittaessa armeijan, santarmin ja poliisin joukkoja. Kuninkaallinen santarmi toimii puolustusvoimien alaisuudessa ja vastaa järjestyksenpidosta maaseutualueilla ja valtakunnallisilla maanteillä. *The judicial police* -rikospoliisin tutkintaosastoja toimii sekä kansallisen poliisin että santarmin alaisuudessa, ja se raportoi toiminnastaan syyttäjänvirastolle. Rikospoliisilla on pidätysoikeus. USDOSin vuotta 2021 käsittelevän ihmisoikeusraportin mukaan siviiliviranomaiset pystyivät valvomaan tarkasteluvuonna tehokkaasti turvallisuusjoukkojen toimintaa. Turvallisuusjoukkojen edustajien raportoitiin kuitenkin syyllistyneen joihinkin oikeudenloukkauksiin. Vuonna 2021 raportoituja ihmisoikeusloukkauksia olivat USDOSin mukaan turvallisuusjoukkojen edustajia suorittama kidutus ja alentava kohtelu; epäilyt poliittisin perustein vangituista henkilöistä; median ja ilmaisunvapauteen kohdistuvat vakavat rajoitukset, ml. kunnianloukkauksen sekä islamia, monarkiaa ja hallituksen aluepoliittisia toimia kritisoivien sisältöjen julkaisemisen kriminalisointi; merkittävät kokoontumis- ja yhdistysvapauden rajoitukset, ml. poliittisiin aktivisteihin kohdistuva häirintä ja uhkailu; hallituksen jäseniin kohdistuvat vakavat korruptioepäilyt sekä sukupuoli- ja seksuaalivähemmistöjen elämään kohdistuvat rajoitukset ja kriminalisointi. USDOSin mukaan Marokon hallitus käynnisti vuonna 2021 tutkintoja ihmisoikeusloukkauksista ja korruptiosta epäiltyjä viranomaisia vastaan, mutta poliisin, turvallisuusjoukkojen ja pidätyskeskuksissa tapahtuneiden väärinkäytösepäilyjen tutkintoja leimasi läpinäkyvyyden puute ja pitkittyneet tutkinta-ajat sekä tuomioistuinjärjestelmään liittyvät vastoinkäymiset, jotka pahensivat osaltaan rankaisemattomuutta.[[62]](#footnote-62)

USDOSin uskonnonvapauden toteutumista Marokossa vuonna 2020 käsittelevän raportin mukaan Marokon viranomaiset ovat syyllistyneet vuonna 2020 useisiin uskonnon- ja mielipiteen vapauteen kohdistuviin rajoituksiin ja oikeudenloukkauksiin ja rankaisseet sitä kritisoineita uskonnollisia toimijoita sekä poliittisia ja kansalaisaktivisteja. Toisaalta Marokon poliisi pidätti 1.4.2020 casablancalaisen miehen epäiltynä juutalaistaustaista ja ulkomaalaista henkilöä vastaan sosiaalisessa mediassa esitetystä vihapuheesta. Toisaalta uskonnollisten vähemmistöjen edustajat ovat kertoneet harjoittavansa uskontoaan salassa heihin kohdistuvan yhteiskunnallisen ja yhteisöllisen syrjinnän ja ahdistelun, käännynnäisten perheiden taholta tulevien vihanpurkausten, sosiaalisen halveksinnan, työelämässä tapahtuvan syrjinnän sekä ääriuskonnollisten toimijoiden taholta tulevan väkivallan uhan vuoksi.[[63]](#footnote-63) USDOSin uskonnonvapautta Marokossa vuonna 2021 käsittelevän raportin mukaan edellä mainitun kaltaisia oikeudenloukkauksia ja syrjintää raportoitiin Marokossa edelleen. Erinäisten mediaraporttien sekä ihmisoikeusaktivistien ja yhteisöjen johtajien antamien lausuntojen mukaan islamista luopuneet ja kristityiksi kääntyneet henkilöt kohtasivat myös vuonna 2021 sosiaalista painetta perheenjäsenten ja ystävien taholta palata takaisin islamin uskoon ja luopua kristinuskosta. Joidenkin raporttien mukaan jotkut muslimivanhempiensa luona elävät nuoret käännynnäiset eivät uskaltaneet kertoa uskostaan perheenjäsenilleen pelätessään joutuvansa karkotetuksi kodistaan ja yhteisöstään.[[64]](#footnote-64)

Marokon lainsäädännön mukaan kaikki muslimivanhemmille tai muslimi-isälle syntyneet lapset ovat muslimeita, ja muihin uskontoihin kääntyneitä henkilöitä on pidätetty. Marokon keskushallinnon hallinnolliset rakenteet ulottuvat maan eri osiin, mutta vuoden 2011 perustuslakiuudistukset tarjosivat paikallisviranomaisille aiempaa suuremman autonomian osana hallinnon hajauttamisprosessia. Vaikka perustuslain 29 artikla takaa kokoontumis- ja yhdistysvapauden ja oikeuden järjestää rauhanomaisia mielenosoituksia, monet lait rajoittavat kansalaisvapauksia ja perusoikeuksia. Marokon yhdistyslaki vuodelta 1958 vaatii yhdistyksiä rekisteröitymään yhdistysrekisteriin. Laki myös kriminalisoi yhdistysten toiminnan, mikäli ne eivät noudata lain asettamia muodollisuuksia. 3 artiklan mukaan yhdistyksen toiminta on lainvastaista, mikäli sen toiminta perustuu asiaan tai tavoitteeseen, joka on laiton, moraalin ja hyvien tapojen vastainen tai pyrkii vähättelemään islamin uskoa, kansallista maa-aluetta tai kuninkaallista valtiomuotoa, tai muulla tavoin kehottaa syrjintään. Kyseisen artiklan sisältöjä pidetään epämääräisinä, ja sen katsotaan tarjoavan viranomaisille täyden päätösvallan, jonka avulla voidaan heikentää yhdistysvapautta. Viranomaiset hajottavat edelleen yhdistyksiä, ja esimerkiksi huhtikuussa 2019 viranomaiset lakkauttivat laillisesti toimivan ”Racines” -kulttuuriryhmän, jota syytettiin islamin ja julkisten instituutioiden halventamisesta.[[65]](#footnote-65)

Marokon viranomaiset rajoittavat median ja ilmaisunvapautta, erityisesti kuninkaaseen ja hänen perheeseensä tai poliittisen valta-asemaansa kriittisesti suhtautuvia julkaisuja. Maan mediakenttä toimii tiukasti valtaapitävien valvonnassa, ja merkittävimmät mediatalot ovat joko valtion, kuningasperheen tai sen lähipiirin omistuksessa, mikä heikentää median vapautta ja riippumatonta tiedonvälitystä.[[66]](#footnote-66) Reporters Sans Frontières (Reporters Without Borders) -järjestön vuoden 2022 lehdistönvapauden toteutumista maailman eri valtioissa tarkastelevassa listauksessa Marokko sijoittuu sijalle 135 sijan 180 ollessa huonoin mahdollinen sijoitus.[[67]](#footnote-67) Lisäksi viranomaiset tarkkailevat ja rajoittavat blogikirjoittajien, taiteilijoiden sekä ihmisoikeus- ja opiskelija-aktivistien toimintaa. Bertelsmann Stiftung -järjestön raportissa (tarkastelujakso 1.2.2019−31.1.2021) mainitaan mm. kahdelle blogikirjoittajalle (Mohamed Sekkaki ja Youssef Moujahid) langetetut vankeusrangaistukset kuninkaan halveksinnasta; rap-artisti L’Gnawi, jota syytettiin poliisin herjaamisesta viranomaiskorruptiota käsittelevällä musiikkivideolla; tunnettu ihmisoikeusaktivisti ja historioitsija Maati Monjib, joka pidätettiin joulukuussa 2020 ja asetettiin syytteeseen rahanpesusta epäiltynä sekä opiskelija-aktivistit Ayoub Mahfoud ja Hamza Sabbaar, jotka tuomittiin erään kriittisen musiikkikappaleen lyriikoiden jakamisesta [ilmeisesti sosiaalisessa mediassa].[[68]](#footnote-68)

Korruptio läpäisee Marokossa kaikki vallan tasot ja vaikuttaa myös maan oikeusjärjestelmän toimintaan. Vuonna 2019 suoritetun globaalin korruptiokyselyn mukaan 74 % marokkolaisista on sitä mieltä, ettei hallitus pyri kitkemään tehokkaasti korruptiota, ja joka neljäs marokkolainen uskoo poliisien ja tuomareiden olevan mukana korruptiossa. Siitä huolimatta viranomaisiin kohdistuvat väärinkäytösepäilykset johtavat vain harvoin syytteisiin ja oikeustuomioihin. Marokon perustuslaki takaa kansalaisille perusoikeudet ja kansalaisvapaudet kuten tasa-arvoisen kohtelun lain edessä. Perustuslaki kieltää kidutuksen sekä muun julman, alentavan ja epäinhimillisen kohtelun ja rangaistukset. Poliisilla on lupa harjoittaa pidätysoikeuttaan vain yleisen syyttäjän myöntämän pidätysmääräyksen perusteella. Tätä määräystä ei kuitenkaan aina noudateta, ja erityisesti mielenosoitusten yhteydessä poliisi pidättää mielenosoittajia ilman pidätysmääräystä ja siviiliasuissa. Tällaisia rikkomuksia on raportoitu erityisesti Hirak-liikkeen järjestämissä mielenosoituksissa, mutta poliisin raportoitiin turvautuneen ylimitoitettuun väkivaltaan myös opettajien lakkoon liittyneissä mielenosoituksissa vuonna 2019.[[69]](#footnote-69)

Laki takaa kansalaisille oikeuden oikeudenmukaiseen julkiseen oikeudenkäyntiin, mutta pidätetyiltä estetään joskus pääsy oikeusavun piiriin, ja asianajajat ovat itse raportoineet vaikeuksia pääsyssä oikeuden eteen esittämään todisteita puolustettavien puolesta. Esimerkiksi toimittaja Soulaiman Raissounia estettiin olemasta yhteydessä asianajajiinsa pidätyksensä jälkeen toukokuussa 2020. Pidätettyjä pakotetaan joskus tunnustamaan syyllisyytensä, ja poliisin on raportoitu turvautuneen väkivaltaan pidätettyjä kuulustellessaan. Erityisesti mielenosoitusten yhteydessä pidätetyt henkilöt ovat kertoneet joutuneensa eristykseen ja väkivallan uhreiksi tutkintavankeuden aikana. Joitakin pidätettyjä mielenosoittajia on kidutettu pahoinpitelemällä ja tukehduttamalla. Syyskuussa 2019 pidätetty toimittaja Hajar Raissouni syytti poliisia kidutuksesta: Raissouni oli pakotettu lääkärintarkastukseen ilman hänen suostumustaan. Naisten lisäksi myös uskonnolliset vähemmistöt kuten kristityt ja bahai’t joutuvat Bertelsmann Stiftungin mukaan häirinnän, tutkintojen ja pidätysten kohteiksi.[[70]](#footnote-70)

## Lähteet

AA (Auswärtiges Amt) – Federal Foreign Office (Germany) 22.12.2019. *Bericht über die asyl- und abschiebungsrelevante Lage im Königreich Marokko (Stand: Dezember 2019).* <https://media.frag-den-staat.de/files/foi/480086/aa-lagebericht-marokko.pdf> (käyty 28.4.2022).

ANSAmed 23.2.2017. *Apostasy not in Moroccan criminal code, envoy says.* <https://www.ansamed.info/ansamed/en/news/sections/politics/2017/02/23/apostasy-not-in-moroccan-criminal-code-envoy-says_3471ba90-7769-4d79-aacc-7cae4d1bb348.html>(käyty 29.4.2022).

Ayadi, Mohammed El, Hassan Rachik & Mohamed Tozy 2006/2013. *L'Islam au quotidien: enquête sur les valeurs et les pratiques religieuses au Maroc.* Saatavilla: <https://www.fes.org.ma/common/pdf/publications_pdf/islam_qut_gr/islam_qut_gr.pdf> (käyty 28.4.2022).

Balduzzi, Alessandro 2016. *Atheism in the Arab-Islamic world (with a focus on Morocco)* [pro gradu -tutkielma]. Instituto Universitario Orientale, Napoli, Italy. Saatavilla: <https://www.academia.edu/32873876/_Atheism_in_the_Arab_Islamic_world_with_a_focus_on_Morocco_> [edellyttää kirjautumista] (käyty 28.4.2022).

Bertelsmann Stiftung 2022. *BTI 2022 Country Report – Morocco.* <https://bti-project.org/fileadmin/api/content/en/downloads/reports/country_report_2022_MAR.pdf> (käyty 1.6.2022).

Brown, David / Journey Beyond Travel [päiväämätön]. *Gay Travel in Morocco: An Overview.* <https://www.journeybeyondtravel.com/blog/gay-travel-morocco.html> (käyty 6.6.2022).

Chaouch, Mohammed amine 9/2020. *Atheism in and out the Moroccan context.* Saatavilla: <https://www.researchgate.net/publication/344175947_Atheism_in_and_out_the_Moroccan_context/link/5f58e8aa4585154dbbc3d986/download> (käyty 23.5.2022).

CIA World Factbook 19.4.2022. *The World Factbook. Morocco.* <https://www.cia.gov/the-world-factbook/countries/morocco/#people-and-society> (käyty 28.4.2022).

Costasur.com [päiväämätön]. *What men wear in Morocco*. <https://maroc.costasur.com/en/hommes.html> (käyty 1.6.2022).

Dalmasso, Emanuela & Madani, Mohammed / MEI (Middle East Institute) @75 1.10.2015. *The Exploitation of Moral Controversies and the Marginalization of Morocco’s Justice and Charity Association.* <https://www.mei.edu/publications/exploitation-moral-controversies-and-marginalization-moroccos-justice-and-charity> (käyty 1.6.2022).

Debackere, Ellen & Akouh, Yassin / Carnegie (Endowment for International Peace) 12.11.2021. *Five Years of Riffian Protests: We See No Difference.* <https://carnegieendowment.org/sada/85770> (käyty 3.6.2022).

François / MEE (Middle East Eye) 27.7.2015. *Morocco's skirt length battle: What are the deeper questions?* <https://www.middleeasteye.net/opinion/moroccos-skirt-length-battle-what-are-deeper-questions> (käyty 2.6.2022).

Global Basecamps (Authentic Travel) [päiväämätön]. *What to wear in Morocco*. <https://www.globalbasecamps.com/what-to-wear-in-morocco> (käyty 2.6.2022).

(The) Guardian 13.7.2015. *Moroccan women cleared of gross indecency for wearing 'too tight' skirts.* <https://www.theguardian.com/world/2015/jul/13/morocco-women-cleared-trial-gross-indecency-skirts> (käyty 2.6.2022).

El Kaidi, Youssef / Inside Arabia 4.10.2020. *The Rise of Atheism in Morocco.* <https://insidearabia.com/the-rise-of-atheism-in-morocco-and-beyond-in-the-arab-world/> (käyty 28.4.2022).

End Blasphemy Laws

28.6.2020. *Moroccan authorities should quash the conviction of man charged with insulting Islam.* <https://end-blasphemy-laws.org/2020/07/moroccan-authorities-should-quash-the-conviction-of-man-charged-with-insulting-islam/> (käyty 29.4.2022).

18.6.2020. *Morocco and Western Sahara.* <https://end-blasphemy-laws.org/countries/middle-east-and-north-africa/morocco-and-western-sahara/> (käyty 29.4.2022).

Freedom House 28.2.2022. *Freedom in the World 2022. Morocco.* <https://freedomhouse.org/country/morocco/freedom-world/2022> (käyty 4.6.2022).

Humanists International 22.10.2020. *The Freedom of Thought Report. Morocco.* <https://fot.humanists.international/countries/africa-northern-africa/morocco/> (käyty 28.4.2022).

ILGA (International Lesbian, Gay, Bisexual, Trans and Intersex Association) 12/2020. *State-Sponsored Homophobia: Global Legislation Overview Update.* <https://ilga.org/downloads/ILGA_World_State_Sponsored_Homophobia_report_global_legislation_overview_update_December_2020.pdf> (käyty 6.6.2022).

IRB (Immigration and Refugee Board of Canada) 24.4.2018. *Morocco: The situation of people who abjure Islam (who apostatize), including their treatment by society and by the authorities; the repercussions of a fatwa of the High Council of Ulemas condemning apostates to death, including the reaction of the government (2016-April 2018)* [kyselyvastaus]*.* Saatavilla: Refworld-tietokannassa <https://www.refworld.org/docid/5b2281dd4.html> (käyty 29.4.2022).

Jabrane, Ezzoubeir / Morocco World News 6.2.2017. *Morocco’s High Religious Committee Says Apostates Should Not Be Killed.* <https://www.moroccoworldnews.com/2017/02/207505/moroccos-high-religious-committee-says-apostates-should-not-be-killed> (käyty 29.4.2022).

Lahbabi, Amina / Joureny Beyond Travel [päiväämätön]. *Morocco Culture and Etiquette: Skills to Succeed.* <https://www.journeybeyondtravel.com/morocco/culture-etiquette> (käyty 2.6.2022).

Michalove, Leah / SIT (Graduate Institute / SIT Study Abroad) 2014. “Who Are You Wearing? A Study of Moroccan fashion discourse, identity performance, and social change.” *Independent Study Project (ISP) Collection,* 1935. Saatavilla: <https://digitalcollections.sit.edu/cgi/viewcontent.cgi?referer=&httpsredir=1&article=2958&context=isp_collection> (käyty 2.6.2022).

Morocco World News

15.4.2019. *Morocco’s Human Rights Minister: Leaving Islam Is not Punishable by Law.* <https://www.moroccoworldnews.com/2019/04/270687/moroccos-human-rights-minister-islam-law> (käyty 23.5.2022).

17.7.2014. *What To Wear in Morocco: A Guide for Westerners.* <https://www.moroccoworldnews.com/2014/07/134806/what-to-wear-in-morocco-a-guide-for-westerners> (käyty 2.6.2022).

Naga, Eman / Michigan Daily 5.10.2020. *The harm of the Haram Police*. <https://www.michigandaily.com/michigan-in-color/harm-haram-police/> (käyty 1.6.2022).

The New Arab 13.2.2017. *Morocco religious authority rules no death penalty for apostates.* <https://english.alaraby.co.uk/news/morocco-religious-authority-rules-no-death-penalty-apostates> (käyty 23.5.2022).

OECD (Organisation for Economic Co-operation and Development)/ SIGI (Social Institutions and Gender Index) 2019. <https://www.genderindex.org/wp-content/uploads/files/datasheets/2019/MA.pdf> (käyty 29.4.2022).

Open Doors UK & Ireland 2022. *Morocco.* <https://www.opendoorsuk.org/persecution/world-watch-list/morocco/> (käyty 23.5.2022).

Open Doors USA 2022. *Morocco.* <https://www.opendoorsusa.org/christian-persecution/world-watch-list/morocco/> (käyty 23.5.2022).

Pellegrino, Chiara / OASIS 2.3.2017. *Morocco: the Apostate no Longer Faces Death*. <https://www.oasiscenter.eu/en/morocco-apostate-no-longer-faces-death> (käyty 28.4.2022).

Reddit

2021a. *Wanna switch to dreads (Rasta)!* [keskustelupalsta]. <https://www.reddit.com/r/Morocco/comments/qxfawt/wanna_switch_to_dreads_rasta/> (käyty 1.6.2022).

2021b. *Morocco and Tattoos?* [keskustelupalsta]. <https://www.reddit.com/r/Morocco/comments/qy24lp/morocco_and_tattoos/> (käyty 1.6.2022).

Rough Guides [päiväämätön]. *Culture and Etiquette in Morocco.* <https://www.roughguides.com/morocco/culture-etiquette/> (käyty 1.6.2022).

Royaume du Maroc / Ministère de La Justice et des Libertés

5.7.2018. *CODE PENAL.* Saatavilla: <https://wipolex.wipo.int/en/text/568104> (käyty 3.6.2022).

15.9.2011. *CODE PENAL.* Saatavilla: Refworld-tietokannassa <https://www.refworld.org/docid/54294d164.html> (käyty 29.4.2022).

RSF (Reporters Sans Frontières) 2022. *Morocco / Western Sahara*. <https://rsf.org/en/country/morocco-western-sahara> (käyty 3.6.2022).

Tripadvisor 2019. *Tattoos/piercings* [keskustelupalsta]. <https://www.tripadvisor.co.uk/ShowTopic-g293730-i9195-k12252132-Tattoos_piercings-Morocco.html> (käyty 1.6.2022).

USCIRF 2020. *Violating Rights. Enforcing the World’s Blasphemy Laws.* <https://www.uscirf.gov/sites/default/files/2020%20Blasphemy%20Enforcement%20Report%20_final_0.pdf> (käyty 23.5.2022).

USDOS (United States Department of State)

2.6.2022. *Morocco 2021 International Religious Freedom Report.* <https://www.state.gov/wp-content/uploads/2022/05/MOROCCO-2021-INTERNATIONAL-RELIGIOUS-FREEDOM-REPORT.pdf> (käyty 3.6.2022).

12.4.2022. *Morocco 2021 Human Rights Report.* <https://www.state.gov/wp-content/uploads/2022/03/313615_MOROCCO-2021-HUMAN-RIGHTS-REPORT.pdf> (käyty 28.4.2022).

12.5.2021. *2020 Report on International Religious Freedom: Morocco.* <https://www.state.gov/wp-content/uploads/2021/05/240282-MOROCCO-2020-INTERNATIONAL-RELIGIOUS-FREEDOM-REPORT.pdf> (käyty 28.4.2022).

Wolf, Anne 2019. ”Morocco’s Hirak movement and legacies of contention in the Rif”. *The Journal of North African Studies*, vol. 24, no. 1, s, 1-6. Saatavilla: <https://www.tandfonline.com/doi/abs/10.1080/13629387.2018.1538188?journalCode=fnas20> (käyty 3.6.2022).

Worldometers 28.4.2022. *Morocco Population (LIVE)*. <https://www.worldometers.info/world-population/morocco-population/> (käyty 28.4.2022).

Yabiladi

12.9.2018. *hommes cheveux long* [keskustelupalsta]. <https://www.yabiladi.com/forum/hommes-cheveux-long-53-9410326.html> (käyty 1.6.2022).

9.2.2017. *Désintox: Le Conseil supérieur des oulémas du Maroc n'a pas modifié sa position sur l’apostasie.* <https://www.yabiladi.com/articles/details/50804/desintox-conseil-superieur-oulemas-maroc.html> (käyty 19.5.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Tässä vastauksessa viitataan Marokkoon kunkin lähteen mukaisella muotoilulla eikä vastauksessa ole käsitelty erikseen Länsi-Saharan ja sahrawien tilannetta, ellei lähde ole tätä eritellyt. Osa kansainvälisten ihmisoikeusjärjestöjen ja -tarkkailijoiden (esim. Amnesty International, Human Rights Watch, USDOS, Bertelsmann Stiftung) raporteista käsittelee sekä Marokkoa että Länsi-Saharaa; osa järjestöistä (esim. Freedom House) raportoi alueista erikseen. Tässä vastauksessa ei ole käyty läpi erikseen Länsi-Saharaa käsitteleviä raportteja. Lisätietoa Länsi-Saharan ihmisoikeustilanteesta ja sahrawien asemasta löytyy Maahanmuuttoviraston maatietopalvelun maatietovastauksesta: ”Marokko / Länsi-Saharan turvallisuustilanne ja sahrawien yhteiskunnallinen asema” (päivätty 14.9.2021). Lisätietoa Marokon naisten asemasta sekä viranomaistoiminnasta löytyy maatietopalvelun raportista: ”Naisten asema Marokossa” (päivätty 25.4.2022; saatavilla myös migri.fi -sivustolla). Lisätietoa Marokon avioliittokäytännöistä ja valtakirja-avioliitosta löytyy maatietopalvelun vastauksesta: ”Marokko / Avioliittokäytännöt, valtakirja-avioliitto Marokossa” (päivätty 21.6.2021). Vastaukset saatavilla Tellus-maatietokannasta. [↑](#footnote-ref-1)
2. Ks. esim. Rough Guides [päiväämätön]; Costasur.com [päiväämätön]; Ayadi & al. 2006/2013, s. 128-130; Global Basecamps [päiväämätön]; Morocco World News 17.7.2014. [↑](#footnote-ref-2)
3. Open Doors USA 2022. Open Doors on avoimesti kristinuskoa esiin tuova järjestö, jonka jakaman tiedon luotettavuutta saattaa heikentää sen vahvasti uskonnollinen arvomaailma. Marokon uskonnollisiin vähemmistöihin kohdistuvista oikeudenloukkauksista lisätietoa tämän vastauksen kohdissa 2-4. [↑](#footnote-ref-3)
4. Rough Guides [päiväämätön]. [↑](#footnote-ref-4)
5. Morocco World News 17.7.2014. [↑](#footnote-ref-5)
6. Marokon rikoslaki kriminalisoi samaa sukupuolta olevien väliset seksuaaliset teot (”Lewd or unnatural acts”), joista voi seurata 6 kk−3 vuoden vankeusrangaistus. Lisäksi rikoslaissa kielletään ”julkinen säädyttömyys” (”public indecency”), josta voidaan rangaista maksimissaan kahden vuoden vankeustuomiolla. Marokon syyttäjänvirasto on myös viime vuosina asettanut henkilöitä syytteeseen em. teoista. Sukupuoli- ja seksuaalivähemmistöihin kohdistuneita julkisia hyökkäyksiä on myös raportoitu. Sekä marokkolaiset että ulkomaalaiset LGBTIQ-ihmiset saattavat joutua väkivaltaisten hyökkäysten kohteiksi, mikäli heidät ”tunnistetaan” julkisella paikalla (ks. ILGA 12/2020, s. 119-120; USDOS 12.4.2022, s. 42). Ulkomaalainen [oletettavasti myös paikallinen] sateenkaariväestö kerääntyy Marokon liberaalimpiin suurkaupunkeihin kuten Tangieriin, Agadiriin, Marrakeshiin ja Casablancaan (ks. esim. Brown / Journey Beyond Travel [päiväämätön]). [↑](#footnote-ref-6)
7. Costasur.com [päiväämätön]. [↑](#footnote-ref-7)
8. Tripadvisor 2019. [↑](#footnote-ref-8)
9. Reddit 2021a. [↑](#footnote-ref-9)
10. ”Haram-poliisi” on nimitys, jota käytetään patriarkaalisia, uskonnollisia arvoja vaalivista ja niiden ylivaltaa korostavista miehistä, jotka vetoavat islamin oppeihin tuomitessaan nuorempien, vapaamielisinä pitämiensä, ja usein naisten, ”vääräuskoista” käyttäytymistä (Naga, Eman / Michigan Daily 5.10.2020). [↑](#footnote-ref-10)
11. Reddit 2021b. [↑](#footnote-ref-11)
12. Yabiladi 12.9.2018. [↑](#footnote-ref-12)
13. Michalove / SIT 2014. [↑](#footnote-ref-13)
14. François / MEE 27.7.2015. Ks. myös The Guardian 13.7.2015. [↑](#footnote-ref-14)
15. Ks. esim. Lahbabi /Journey Beyond Travel [päiväämätön]; OECD / SIGI 2019. [↑](#footnote-ref-15)
16. Arviot Marokon väkiluvusta vaihtelevat 33 ja 35,7 miljoonan välillä, mutta uskonnollisten ryhmien kannattajamäärät ovat eri lähteissä hyvin samansuuntaiset (ks. esim. Humanists International 22.10.2020; USDOS 12.5.2021; CIA World Factbook 19.4.2022; Worldometers 28.4.2022 ja Open Doors UK & Ireland 2022). [↑](#footnote-ref-16)
17. CIA World Factbook 19.4.2022; Humanists International 22.10.2020; USDOS 12.5.2021 [↑](#footnote-ref-17)
18. USDOS 12.5.2021, s. 2; USDOS 2.6.2022, s. 2. [↑](#footnote-ref-18)
19. Humanists International 22.10.2020; CIA World Factbook 19.4.2022; USDOS 12.5.2021. [↑](#footnote-ref-19)
20. Humanists International 22.10.2020; USDOS 12.5.2021. [↑](#footnote-ref-20)
21. CIA World Factbook 19.4.2022; USDOS 12.5.2021. USDOSin vuotta 2021 käsittelevän uskonnonvapausraportin mukaan juutalaisia olisi n. 2000–3500 (USDOS 2.6.2022, s. 2). [↑](#footnote-ref-21)
22. USDOS 12.5.2021. [↑](#footnote-ref-22)
23. USDOS 12.5.2021, s. 2; USDOS 2.6.2022, s. 2. [↑](#footnote-ref-23)
24. USDOS 2.6.2022, s. 2. [↑](#footnote-ref-24)
25. Open Doors UK & Ireland 2022. [↑](#footnote-ref-25)
26. Open Doors US 2022. [↑](#footnote-ref-26)
27. USDOS 12.5.2021, s. 7. [↑](#footnote-ref-27)
28. AA - Federal Office Germany 22.12.2019, s. 13; El Kaidi / Inside Arabia 4.10.2020. [↑](#footnote-ref-28)
29. Humanists International 22.10.2020. [↑](#footnote-ref-29)
30. IRB 24.4.2018. [↑](#footnote-ref-30)
31. Pellegrino / OASIS 2.3.2017; Jabrane / Morocco World News 6.2.2017. [↑](#footnote-ref-31)
32. ANSAmed 23.2.2017. [↑](#footnote-ref-32)
33. Vrt. Humanists International 22.10.2010. [↑](#footnote-ref-33)
34. The New Arab 13.2.2017. [↑](#footnote-ref-34)
35. Yabiladi 9.2.2017. [↑](#footnote-ref-35)
36. Open Doors US 2022. Ks. myös USDOS 2.6.2022, s. 8. [↑](#footnote-ref-36)
37. Morocco World News 15.4.2019. [↑](#footnote-ref-37)
38. Ks. esim. ANSAmed 23.2.2017; Yabiladi 9.2.2017. [↑](#footnote-ref-38)
39. Muissa lähteissä tähän järjestöön viitataan englanninkielisellä nimityksellä ”Justice and Charity” (Ks. esim. USDOS 12.5.2021 ja 2.6.2022; Freedom House 28.2.2022, Dalmasso & Madani / MEI@75 1.10.2015). [↑](#footnote-ref-39)
40. El Kaidi / Inside Arabia 4.10.2020. [↑](#footnote-ref-40)
41. USDOS 12.5.2021; USDOS 2.6.2022. [↑](#footnote-ref-41)
42. El Kaidi / Inside Arabia 4.10.2020. [↑](#footnote-ref-42)
43. Chaouch 9/2020, s. 12. Tässä lähteenä käytetty kandidaatintutkielma on akateemisin kriteerein arvioituna heikkolaatuinen, sillä se esittelee kirjoittajan henkilökohtaisia mielipiteitä, lähteistämättömiä näkemyksiä ja on sävyltään asenteellinen ja pamfletinomainen. [↑](#footnote-ref-43)
44. Royaume du Maroc / Ministère de La Justice et des Libertés 5.7.2018; Royaume du Maroc / Ministère de La Justice et des Libertés 15.9.2011; IRB 24.4.2018; El Kaidi / Inside Arabia 4.10.2020. [↑](#footnote-ref-44)
45. USCRIF 2020, s. 7, 51 ja 72. [↑](#footnote-ref-45)
46. USCRIF 2020, s. 7, 51, 72; Royaume du Maroc / Ministère de La Justice et des Libertés 5.7.2018 (ks. artiklat 220 ja 267-5). [↑](#footnote-ref-46)
47. End Blasphemy Laws -sivustolla viitataan Marokon rikoslain artiklaan 220 väärin, ja sen lähteenä on ilmeisesti käytetty wikipediaa eikä varsinaista rikoslakia. Todellinen, rikoslain mukainen rangaistus muslimin uskon horjuttamisesta ja käännyttämisyrityksestä vaihtelee 6 kk ja 3 vuoden välillä; sakkorangaistuksen suuruus on 200-500 Marokon dirhamia (ks. Royaume du Maroc / Ministère de La Justice et des Libertés 15.9.2011; IRB 24.4.2018; El Kaidi / Inside Arabia 4.10.2020). [↑](#footnote-ref-47)
48. End Blasphemy Laws 18.6.2020. [↑](#footnote-ref-48)
49. End Blasphemy Laws 18.6.2020. [↑](#footnote-ref-49)
50. Humanists International 22.10.2020. [↑](#footnote-ref-50)
51. Humanists International 22.10.2020. [↑](#footnote-ref-51)
52. USDOS 12.5.2021, s. 6; USDOS 2.6.2022, s. 6. [↑](#footnote-ref-52)
53. Humanists International 22.10.2020. [↑](#footnote-ref-53)
54. Dalmasso & Madani / MEI@75 1.10.2015. [↑](#footnote-ref-54)
55. JCO (arab. Al-Adl wa al-Ihsan) on sunnalaisten islamistien (”sunna islamist”) muodostama sosiaalinen liike, joka kiistää kuninkaan uskonnollisen auktoriteettiaseman (USDOS 12.5.2021, s. 1; USDOS 2.6.2022, s. 7). Liike on kielletty Marokossa eivätkä sen edustajat voi asettua ehdolle vaaleissa. JCO nauttii kuitenkin suurta kansansuosiota, ja viranomaiset sallivat suuren osan sen toiminnasta (Freedom House 28.2.2022). [↑](#footnote-ref-55)
56. Freedom House 28.2.2022. [↑](#footnote-ref-56)
57. Freedom House 28.2.2022. [↑](#footnote-ref-57)
58. Freedom House 28.2.2022. [↑](#footnote-ref-58)
59. Saatavilla Tellus-maatietokannassa. [↑](#footnote-ref-59)
60. Hirak-liike on Marokon Rifin berberialueella vuoden 2016 lopussa alkanut rauhanomainen joukkoprotestiliike, joka on vaatinut parannuksia peruspalveluihin, työnsaantiin sekä oikeusjärjestelmän oikeudenmukaisuutta ja korruption vastaisia toimia. Liikkeen mielenosoitukset ovat jatkuneet alueella sittemmin, ja Marokon viranomaiset ovat tukahduttaneet mielenosoituksia voimakeinoin, pidättäneet mielenosoittajia ja tuominneet liikkeen perustajajäseniä vankeuteen (ks. esim. Debackere & Akouh / Carnegie 12.11.2021; USDOS 12.4.2022; Wolf 2019). [↑](#footnote-ref-60)
61. Bertelsmann Stiftung 2022, s. 12. [↑](#footnote-ref-61)
62. USDOS 12.4.2022, s. 1-2. [↑](#footnote-ref-62)
63. USDOS 12.5.2021, s. 2. [↑](#footnote-ref-63)
64. USDOS 2.6.2022, s. 1-2, s. 12. [↑](#footnote-ref-64)
65. Bertelsmann Stiftung 2022, s. 10. [↑](#footnote-ref-65)
66. Bertelsmann Stiftung 2022, s. 11. [↑](#footnote-ref-66)
67. RSF 2022. [↑](#footnote-ref-67)
68. Bertelsmann Stiftung 2022, s. 11. [↑](#footnote-ref-68)
69. Bertelsmann Stiftung 2022, s. 12-13. [↑](#footnote-ref-69)
70. Bertelsmann Stiftung 2022, s. 13-14. [↑](#footnote-ref-70)